b'\n_START_ARTICLE_\nMigrene\n_START_SECTION_\nBetydning\n_START_PARAGRAPH_\nMigrene er en ganske vanlig invalidiserende prim\xc3\xa6r hodelidelse med moderate til kraftige hodepineanfall, som ofte ledsages av lysskyhet, kvalme og oppkast. Sykdommen rammer begge kj\xc3\xb8nn, og ogs\xc3\xa5 barn kan f\xc3\xa5 migrene. En rekke epidemiologiske studier har dokumentert den h\xc3\xb8ye prevalensen og den sosio-\xc3\xb8konomiske og personlige betydningen denne lidelsen har. Migrene ble av Global Burden of Disease i 2010 (GBD2010) rangert som den tredje st\xc3\xb8rste lidelsen i verden, og i 2015 ble lidelsen rangert som den tredje st\xc3\xb8rste lidelsen i verden for b\xc3\xa5de kvinner og menn i aldersgruppen under 50 \xc3\xa5r. P\xc3\xa5 sitt verste kan sykdommen v\xc3\xa6re totalt invalidiserende, selv om det er mer vanlig at den er invalidiserende i perioder._NEWLINE_Migrene debuterer typisk i puberteten og fram mot 40-\xc3\xa5rsalderen. If\xc3\xb8lge Linde, Stovner, Zwart & Hagen (2011) s\xc3\xa5 har migrene i Norge en prevalens p\xc3\xa5 15\xc2\xa0% blant kvinner og 7\xc2\xa0% blant menn. Det betyr, at flere enn 500 000 nordmenn (eller cirka 10\xc2\xa0% av befolkningen) lider av migrene. Noen mener ogs\xc3\xa5 at antallet er h\xc3\xb8yere. Nesten 20\xc2\xa0% opplever imidlertid ett eller flere migreneanfall i l\xc3\xb8pet av livet. Kronisk migrene har en prevalens p\xc3\xa5 cirka 0,5\xe2\x80\x931,0\xc2\xa0% i befolkningen._NEWLINE_Migrene er hodepine med kraftige og bankende smerter, som typisk er begrenset til den ene delen av hodet. Lidelsen er en forbig\xc3\xa5ende ubalanse i nervesystemet, som  blant annet gir dunkende smerter (som varierer fra anfall til anfall), nedsatt evne til effektiv tenkning, kvalme, lys-, lyd- og lukt\xc3\xb8mfintlighet og talevansker. Migrene forverres av fysisk aktivitet.\n_START_SECTION_\n\xc3\x85rsaker\n_START_PARAGRAPH_\nHypothalamus, som fungerer som en slags regulator for all hormonell aktivitet i kroppen, er trolig mye mer sentral for migrene enn tidligere antatt. Man kan faktisk se at hypothalamus \xc2\xablyser opp\xc2\xbb, flere timer f\xc3\xb8r et nytt anfall, hevder professor i nevrologi ved David Geffen School of Medicine ved UCLA, Andrew C. Charles, MD._NEWLINE_\xc3\x85rsaken er ikke fullstendig klarlagt, men man regner med at sphenopalatinum ganglion (SPG) er en sentral i forhold til smerten. Tidligere trodde man at migrene skyldtes sammentrekninger og utvidelser av puls\xc3\xa5rer i og rundt hjernen, men i dag er man mer tvilende til om dette er korrekt. N\xc3\xa5 tyder det p\xc3\xa5 at migrene er en sykdom i selve hjernen. Migrene kan derfor skyldes en kombinasjon av disse to faktorene. Smertene kommer i den fasen der blod\xc3\xa5rene utvider seg (vasodilatasjon). Man vet at en b\xc3\xb8lge (kortikal spredende depresjon (CSD)) av nedsatt elektrisk aktivitet, som starter bakerst i hjernen og brer seg fremover hjernebarken og gir nedsatt sirkulasjon i hjernen, som senere leder til overdreven sirkulasjon, kan v\xc3\xa6re \xc3\xa5rsaken til hodepinen._NEWLINE_Migrene er trolig arvelig, men det finnes flere faktorer som kan utl\xc3\xb8se sykdommen. Man vet for eksempel at barn som utvikler lidelsen sykliske brekninger ofte ogs\xc3\xa5 utvikler migrene som voksne. Hos kvinner er trolig ogs\xc3\xa5 hormonelle faktorer en del av \xc3\xa5rsaksforholdet. N\xc3\xa5r man f\xc3\xb8rst har migrene kan andre migreneutl\xc3\xb8sere (gjerne kalt triggere) v\xc3\xa6re histaminer, som finnes i en rekke matvarer. I s\xc3\xa5 m\xc3\xa5te kan ost, appelsiner, sjokolade, skalldyr, tomater r\xc3\xb8dvin og \xc3\xb8l med mer v\xc3\xa6re utl\xc3\xb8sende for et anfall, og likeledes alkohol, s\xc3\xb8vnmangel, stress, hvile etter stress, sult, sterke sanseinntrykk og menstruasjonssyklusen. _NEWLINE_I Norge har antallet migrenepasienter \xc3\xb8kt dramatisk i senere \xc3\xa5r. Migrene i aldersgruppen 15\xe2\x80\x9319 \xc3\xa5r hadde en \xc3\xb8kning p\xc3\xa5 hele 66 prosent fra 2006 til 2016, mens den i aldersgruppene 20\xe2\x80\x9324 \xc3\xa5r og 25\xe2\x80\x9329 \xc3\xa5r hadde en \xc3\xb8kning p\xc3\xa5 henholdsvis 29 prosent og 16 prosent. Mye kan skyldes \xc3\xb8kt bevissthet omkring hodepine, men noe skyldes ogs\xc3\xa5 \xc3\xa5penbart et st\xc3\xb8rre press i samfunnet for \xc3\xa5 lykkes. Nevrolog og forsker Monica Drottning-R\xc3\xb8nne sier til NRK, at hun tror \xc3\xb8kningen er reell. Fagdirekt\xc3\xb8r i Legemiddelverket, Steinar Madsen, sier, at studier fra flere land viser \xc3\xb8kt forekomst av migrene.\n_START_SECTION_\nSymptomer\n_START_PARAGRAPH_\nMigrene opptrer i tre (migrene uten aura) eller fire (migrene med aura) faser. Hodepinefasen oppst\xc3\xa5r mellom den prodrome- og post-drome fasen (mellom den aurafasen og den post-drome fasen for migrene med aura).\n_START_SECTION_\nMigrene med aura\n_START_PARAGRAPH_\nMigrene med aura (ogs\xc3\xa5 kalt klassisk migrene) inneb\xc3\xa6rer et forstadium (som varer i cirka 10\xe2\x80\x9320 minutter) til anfallet med symptomer fra forskjellige deler av nervesystemet. Disse symptomene kalles aura. Vanligst er synsopplevelser som kan minne om lyn eller s\xc3\xb8lvtr\xc3\xa5der i synsfeltet, eller at deler av synsfeltet blir uklart og forsvinner innen hodepinen setter inn. Men prikking (parestesier), stikking eller lammelser i armer, bein eller ansikt kan ogs\xc3\xa5 forekomme. Enkelte f\xc3\xa5r talevansker._NEWLINE_Etter aura-fasen kommer den pulserende hodepinen, som regel ganske raskt etter aura-fasen, men det kan ogs\xc3\xa5 ta opp til \xc3\xa9n times tid. Kvalme og oppkast er vanlig, og ubehandlet kan det fortsette slik i mange timer. Selve hodepinen er gjerne helt eller for det meste ensidig. I noen tilfeller blir ikke de innledende symptomene etterfulgt av hodepine. Slike tilfeller karakteriseres som migreneekvivalenter, som i noen sjeldne tilfeller kan f\xc3\xb8re til varige forandringer i hjernen.\n_START_SECTION_\nMigrene uten aura\n_START_PARAGRAPH_\nMigrene uten aura (ogs\xc3\xa5 kalt vanlig migrene) kan vare i flere dager, og hodepinen er mer tilb\xc3\xb8yelig til \xc3\xa5 finnes p\xc3\xa5 begge sider av hodet. Hos barn kan symptomer som svimmelhet og forvirring gj\xc3\xb8re seg gjeldende. Migrene uten aura har ikke et tydelig forstadium, selv om det er vanlig at man f\xc3\xb8ler seg trett og irritabel.\n_START_SECTION_\nHyppighet, varighet og smerter\n_START_PARAGRAPH_\nHyppighet, varighet og smerter varierer med individet. Noen har anfall flere ganger i uken, andre kanskje \xc3\xa9n gang eller to i l\xc3\xb8pet av \xc3\xa5ret. Hvert migreneanfall varer typisk i 4\xe2\x80\x9372 timer. Anfall som varer ut over 72 timer og ikke lar seg behandle med tradisjonelle kupperende legemidler kalles (1.4.1) status migrenosus. Slike tilfeller b\xc3\xb8r kontakte lege/legevakt._NEWLINE_Flertallet av pasientene orker \xc3\xa5 st\xc3\xa5 i jobb og g\xc3\xa5 p\xc3\xa5 skole, men for noen kan anfallene v\xc3\xa6re helt eller delvis invalidiserende. Personer med kronisk migrene opplever oftere at sykdommen blir totalt invalidiserende, spesielt om man ogs\xc3\xa5 lider av medikamentoverforbrukshodepine eller har blitt behandlingsrefrakt\xc3\xa6r.\n_START_SECTION_\nDe to hovedtypene\n_START_PARAGRAPH_\nDet eksisterer kun to hovedtyper av migrene; (1.1) migrene uten aura og (1.2) migrene med aura. Det finnes imidlertid flere undertyper og en rekke varianter og kombinasjoner. N\xc3\xa5r en pasient fyller kriteriene for mer enn \xc3\xa9n type, undertype eller variant, s\xc3\xa5 skal denne diagnostiserer og kodes individuelt for hver av dem. Det betyr for eksempel, at dersom pasienten lider av migrene med aura, men av og til ogs\xc3\xa5 har anfall av migrene uten aura, s\xc3\xa5 skal vedkommende pasient diagnostiseres som 1.2 migrene med aura og 1.1 migrene uten aura. Siden diagnosekriteriet for 1.3 kronisk migrene inkluderer alle typer, undertyper og varianter av migrene, s\xc3\xa5 er imidlertid slik ekstra koding un\xc3\xb8dvendig for denne diagnosen.\n_START_SECTION_\nAkuttbehandling\n_START_PARAGRAPH_\nDet er mange ulike medikamenter som kan ha effekt p\xc3\xa5 migrene. De fleste legemidlene kommer i tablettform, men noen kan f\xc3\xb8le seg for kvalme til \xc3\xa5 svelge piller. Da kan vannl\xc3\xb8slige tabletter, nesespray eller stikkpiller v\xc3\xa6re et godt alternativ. Mest vanlig er smertestillende reseptfrie legemidler som paracetamol, som b\xc3\xb8r tas med det samme man merker at et anfall er p\xc3\xa5 gang. S\xc3\xa5kalte COX-hemmere (NSAIDs) som aspirin og ibuprofen kan v\xc3\xa6re et bra alternativ. Mange trenger ogs\xc3\xa5 kvalmestillende medikamenter. (Kilde: Norsk Helseinformatikk)_NEWLINE_Dersom paracetamol, aspirin, ibuprofen eller lignende ikke virker godt nok kan behandling med triptaner v\xc3\xa6re n\xc3\xb8dvendig, som for eksempel eletriptan, sumatriptan og naratriptan (eksempler er Imigran, Maxalt og Zomig). Dette er reseptbelagte medisiner som virker raskt, men man b\xc3\xb8r unng\xc3\xa5 \xc3\xa5 bruke triptaner i aurafasen. Man skal ogs\xc3\xa5 v\xc3\xa6re klar over, at triptaner ikke virker om du samtidig lider av hyperalgesi (ogs\xc3\xa5 kalt allodyni; unormalt h\xc3\xb8y f\xc3\xb8lsomhet for smerte, der selv lette ber\xc3\xb8ringer kan gi stort ubehag eller smerte). Triptaner er vasokontriktorer, som virker slik at blod\xc3\xa5rene trekker seg sammen. De motvirker ogs\xc3\xa5 til en viss grad kvalme. Det er knyttet stor risiko for \xc3\xa5 utvikle medikamentoverforbrukshodepine dersom behandling med triptaner p\xc3\xa5g\xc3\xa5r over for lang tid. For \xc3\xa5 unng\xc3\xa5 medikamentoverforbruk og un\xc3\xb8dvendig bruk av dyre og reseptbelagte triptaner, er det derfor \xc3\xb8nskelig \xc3\xa5 fors\xc3\xb8ke en billigere behandling f\xc3\xb8rst, som COX-hemmer og paracetamol._NEWLINE_Det har v\xc3\xa6rt konsus om at de som lider av migrene med aura ikke skal innta triptaner i aurafasen. Da virker ikke triptaner etter hensikten. I denne fasen befinner nemlig blod\xc3\xa5rene i hodet seg allerede i en krympet tilstand, og triptaner kan krympe dem ytterligere. Det kan i ytterste konsekvens \xc3\xb8ke risikoen for hjerneslag! I noen tilfeller vil allikevel enkelte leger anbefale pasienten \xc3\xa5 bruke et triptan i denne fasen, trolig fordi noen mener at faren er overdrevet eller at pasienten ikke tilh\xc3\xb8rer risikogruppen, men det kan ogs\xc3\xa5 skje av ren uvitenhet. I slike tilfeller kan det v\xc3\xa6re lurt \xc3\xa5 r\xc3\xa5df\xc3\xb8re seg mes en spesialist i hodepine. Det er uansett to typer migrene der man aldri skal ta triptaner i aurafasen; migrene med hjernestammeaura (basilarismigrene) og hemiplegisk migrene.\n_START_SECTION_\nOverforbruk\n_START_PARAGRAPH_\nEn omfattende studie av Foster et al. (2018), som omfattet hele 216 674 pasienter over 18 \xc3\xa5r og eldre med minst \xc3\xa9n migrenediagnose i 2016 og en tilleggsdiagnose f\xc3\xb8r 1. januar 2016 (pasienter med HIV, kreft, klasehodepine og/eller epilepsi ble ikke inkludert i studien), viser at bruk av triptaner i mer enn 120 dager per \xc3\xa5r, opioider i mer enn 96 dager per \xc3\xa5r, og barbiturater i mer enn 60 dager per \xc3\xa5r, m\xc3\xa5 regnes som overforbruk. Av de 216 674 pasientene brukte 101 111 preventiver, mens 115 536 ikke brukte det. Datagrunnlaget viste at 83,5\xc2\xa0% av pasientene ved minst ett tilfelle i l\xc3\xb8pet av 2016 brukte akuttmedisiner. I snitt brukte pasienter med behov for minst et legemiddel for akuttmedisinering slike medikamenter i 116 dager. Det gjennomsnittlige antallet dager der pasientene i minst \xc3\xa9n dag brukte akuttmedisinering var for triptaner 99 dager, for opioider 67 dager, for NSAIDer/acetaminophen 60 dager, og for barbiturater 58 dager. Overforbruk av triptaner ble observert i 15,7\xc2\xa0% av tilfellene, for opioider i 9,7\xc2\xa0% av tilfellene, og for barbiturater i 3,8\xc2\xa0% av tilfellene. Cirka 32\xc2\xa0% av pasientene med behov for minst \xc3\xa9n dag med akuttbehandling med triptaner hadde overforbruk. Det samme hadde 20,7\xc2\xa0% av dem som brukte opioider, og 27\xc2\xa0% av dem som brukte barbiturater.\n_START_SECTION_\nTradisjonell Botox-behandling\n_START_PARAGRAPH_\nFor personer som ikke har god effekt av tradisjonelle forebyggende medikamenter kan botulismetoksin (ogs\xc3\xa5 kjent som Botox, onabotulinumtoxinA) brukes som profylakse. Norge f\xc3\xb8lger i s\xc3\xa5 m\xc3\xa5te de europeiske retningslinjene for Botox-behandling av migrene, som publisert p\xc3\xa5 NevroNEL i 2014. Dette forutsetter blant annet at minimum 2\xe2\x80\x933 forebyggende medikamenter (se over) har blitt fors\xc3\xb8kt forut for behandlingen, og at hodepinefrekvensen reduseres med minimum 30\xc2\xa0% for fortsatt behandling._NEWLINE_Ved tradisjonell behandling med botulismetoksin (Botox) administreres nervegiften til 31 (basis) ulike stikkpunkter i hode- og nakkeregionen p\xc3\xa5 pasienten. Noen pasienter kan ogs\xc3\xa5 ha nytte av flere punkter, mens andre kan ha nytte av f\xc3\xa6rre (for eksempel uten skulderpunkter). Hvor godt behandlingen virker er avhengig av hvor responsiv pasienten er og hvor n\xc3\xb8ye toksinet blir administrert. Un\xc3\xb8yaktighet gir d\xc3\xa5rligere resultat og kan i noen tilfeller ogs\xc3\xa5 virke mot sin hensikt, alts\xc3\xa5 \xc3\xb8ke hodepinen.\n_START_SECTION_\nSphenoBlock med MultiGuide\n_START_PARAGRAPH_\nVed St Olavs Hospital HF i Trondheim p\xc3\xa5g\xc3\xa5r det n\xc3\xa5 to randomiserte placebo-kontrollerte fors\xc3\xb8k med en mer avansert m\xc3\xa5te \xc3\xa5 administrere botulismetoksin p\xc3\xa5. Ett av fors\xc3\xb8kene retter seg mot pasienter med kronisk migrene (MIBlock), mens det andre retter seg mot pasienter med kronisk klasehodepine. Spesialister ved sykehuset har sammen med eksperter fra Norges teknisk-naturvitenskapelige universitet (NTNU) utviklet et nytt pistollignende kirurgisk instrument kalt MultiGuide. MultiGuide, som nyttegj\xc3\xb8r seg av avansert billeddiagnostikk (CT) for maksimal n\xc3\xb8yaktighet, kan i s\xc3\xa5 m\xc3\xa5te brukes til en rekke ulike form\xc3\xa5l, som for eksempel \xc3\xa5 administrere botulismetoksin direkte rundt sphenopalatinum ganglion (SPG)._NEWLINE_Innledende tester med MIBlock ga sv\xc3\xa6rt lovende resultater og viste at 8 av 10 pasienter med diagnosen kronisk migrene hadde en signifikant bedring.\n_START_SECTION_\nCGRP-hemmere\n_START_PARAGRAPH_\nEt nytt produkt er s\xc3\xa5kalte CGRP-hemmere (hemmere av kalsitonin gen-relateret protein), som forventes \xc3\xa5 komme p\xc3\xa5 markedet i Norge i l\xc3\xb8pet av h\xc3\xb8sten 2018. CGRP (av eng. calcitonin gene-related peptide) er et nevropeptid, som n\xc3\xa5r det frigis antas \xc3\xa5 for\xc3\xa5rsake at blodkar i hjernen utvider seg og utl\xc3\xb8ser hodepine. For \xc3\xa5 motvirke at dette skjer er det utviklet s\xc3\xa5kalte CGRP-hemmere. I motsetning til andre profylakser skal CGRP-hemmere kun ha mindre bivirkninger._NEWLINE_Aimovig (erenumab) var den f\xc3\xb8rste CGRP-hemmeren som ble godkjent av FDA (U.S. Food and Drug Administration). Den ble videre godkjent av EMA (European Medicines Agency) den 26. juli 2018, og medikamentet ble tilgjengelig p\xc3\xa5 det norske markedet fra den 1. oktober 2018. Tre konkurrerende preparater vil ogs\xc3\xa5 komme p\xc3\xa5 markedet ganske raskt. Ajovy (fremanezumab) ble i s\xc3\xa5 m\xc3\xa5te godkjent av FDA den 14. september 2018 og EMA den 1. april 2019, og Emgality (galcanezumab) ble godkjent av FDA den 27. september 2018. Det fjerde preparatet, eptinezumab (tidligere kalt ALD403), er forventet \xc3\xa5 komme p\xc3\xa5 markedet i l\xc3\xb8pet av 2019._NEWLINE_Innledende amerikanske tester viser at Aimovig kan v\xc3\xa6re sv\xc3\xa6rt effektiv som profylakse for episodikere, men testene var ikke like positive for kronikere. Fra sommeren 2018 har det imidlertid blitt meldt at den allikevel kan v\xc3\xa6re effektiv for kronikere, men i minst dobbel dose (140 mg). En normal dose utgj\xc3\xb8r 70 mg, og prisen l\xc3\xa5 rett i underkant av kr 5 500,00 da medikamentet ble introdusert i Norge. Noen apotek tilbyr dobbel dose (140 mg) til samme pris, forutsatt at det er utstedt resept p\xc3\xa5 dobbel dose. Nordmenn kan ogs\xc3\xa5 hente ut preparatet p\xc3\xa5 svenske apotek (p\xc3\xa5 norsk resept), der prisen ligger rundt 4 000\xe2\x80\x934 500 norske kroner for en enkelt dose._NEWLINE_En blindstudie av 1 130 voksne pasienter, mellom 18 og 70 \xc3\xa5r og med diagnosen kronisk migrene, viser at fremanezumab (Ajovy) kan v\xc3\xa6re effektivt som profylakse, selv om pasienten har medikamentoverforbrukshodepine og ikke har blitt detoksifisert f\xc3\xb8r behandlingen tar til._NEWLINE_Det er forel\xc3\xb8pig uklart om og n\xc3\xa5r den f\xc3\xb8rst CGRP-hemmeren vil bli tilgjengelig p\xc3\xa5 bl\xc3\xa5 resept i Norge, men man regner med at det skjer i l\xc3\xb8pet av f\xc3\xb8rste halv\xc3\xa5r i 2019. Kriteriene for \xc3\xa5 f\xc3\xa5 preparatet p\xc3\xa5 bl\xc3\xa5 resept er fortsatt ukjente, men det forventes at de vil ligne p\xc3\xa5 kriteriene for \xc3\xa5 f\xc3\xa5 Botox p\xc3\xa5 bl\xc3\xa5 resept.\n_START_SECTION_\nAnnet forebyggende og smertestillende\n_START_PARAGRAPH_\nEksisterende studier p\xc3\xa5 manuelle behandlingsmetoder, som manuellterapi, fysioterapi og massasje, er ikke gode nok til \xc3\xa5 konkludere om slike metoder kan erstatte medikamenter. Mange anbefaler ogs\xc3\xa5 akupunktur, eteriske oljer og urter mot migrene, men anbefalingene er ikke alltid evidensbelagte. Eteriske oljer kan virke begge veier og b\xc3\xb8r utpr\xc3\xb8ves med omhu. Oljene kan nemlig forurense inne-atmosf\xc3\xa6ren med skadelige stoffer. At eteriske oljer kan ha en positiv effekt p\xc3\xa5 migrene er imidlertid bevist ved en rekke anledninger. I s\xc3\xa5 m\xc3\xa5te har Castillo et al. (2018) gjort et vitenskapelig sammendrag, som viser egenskapene til og effekten av mange eteriske oljer._NEWLINE_Koffeinholdige drikker, som kaffe, te og cola kan b\xc3\xa5de utl\xc3\xb8se migrene og motvirke migrene. Kaffe, te, cola, koffeintabletter eller lignende kan v\xc3\xa6re til litt hjelp. Drikkervarer som inneholder b\xc3\xa5de koffein og taurin, som Red Bull og noen andre energidrikker, er imidlertid kjente vasokonstriktorer som motvirker vasodilatasjon (alts\xc3\xa5 utvidelse av blod\xc3\xa5rene, noe som gjerne er en betydelig \xc3\xa5rsak til smerten) og kan v\xc3\xa6re til god hjelp mot b\xc3\xa5de migrene og andre hodepiner. I s\xc3\xa5 m\xc3\xa5te er det kjent at mange som lider av klasehodepine hurtig drikker en (typisk 250 ml) iskald energidrikk f\xc3\xb8r de puster 100\xc2\xa0% ren medisinsk oksygen.'